Es joprojām zinu, ko jūs izdarījāt pagājušajā vasarā

**"Es joprojām zinu, ko jūs izdarījāt pagājušajā vasarā"** () ir 1998. gada slešera šausmu filma, turpinājums 1997. gada filmai "Es zinu, ko jūs izdarījāt pagājušajā vasarā" un tāda paša nosaukuma franšīzes otrā filma. Tās režisors ir Denijs Kenons, bet scenārija autors ir Trejs Kolovejs. Dženifere Lava Hjūita, Fredijs Prinss jaunākais un Mūzs Vatsons turpina atveidot lomas no iepriekšējās filmas. Brendija Norvuda, Mekajs Faifers, Bills Kobss un Metjū Setls atveido jaunus tēlus.

Filmā Džūlija Džeimsa kopā ar jauniem draugiem dodas atvaļinājumā uz Bahamu Salām, kur viņiem sāk uzbrukt slepkava. Filmas pirmizrāde notika 1998. gada 13. novembrī. Tā saņēma negatīvas atsauksmes un vietējā tirgū nopelnīja 40 miljonus ASV dolāru pie 24—65 miljonu dolāru liela filmas budžeta.

2006. gadā izdeva filmas turpinājumu "Es vienmēr zināšu, ko jūs izdarījāt pagājušajā vasarā"; tā stāsta par citiem tēliem, kurus vajā tas pats maniaks. Filmas turpinājumu uzreiz izdeva video formātos un to nedemonstrēja kinoteātros. 2025. gada 18. jūlijā *[[Sony Pictures]]* izdeva filmas tiešo turpinājumu.

## Sižets

Filmas darbība norisinās gadu pēc iepriekšējās filmas notikumiem. Džūlija Džeimsa mācas vasaras kursos Bostonā, taču viņu moka murgi par notikušo slaktiņu, kurā atriebīgais zvejnieks Bens Viliss nogalināja viņas draugus. Džūlijas istabas biedre Karla Vilsone saņem telefona zvanu no vietējās radiostacijas un uzvar brīvdienu ceļojumu uz Bahamu salām četrām personām. Džūlija aicina savu draugu Reju Bronsonu, kurš sākotnēji atteicās, bet galu galā nolēma doties. Rejs kopā ar kolēģi Deivu dodas uz Bostonu, lai pārsteigtu Džūliju, bet apstājas, jo ceļa vidū pamana līķi. Kad Rejs atklāj, ka līķis ir manekens, parādās Bens un nogalina Deivu ar āķi, tad ar kravas automašīnu uzbrauc virsū Rejam, bet viņš izglābjas, noslīdot lejā no kalna.

Nākamajā rītā Džūlija, Karla, viņas puisis Tailers Mārtins un draugs Vills Bensons dodas ceļojumā. Grupa reģistrējas viesnīcā, kamēr Rejs aizbēg no slimnīcas. Vakarā Džūlija dzied viesnīcas karaoke bārā, līdz uz ekrāna parādās vārdi "Es joprojām zinu, ko jūs izdarījāt pagājušajā vasarā". Pārbiedēta viņa aizbēga atpakaļ uz savu istabu, Vills atzīstas, ka viņam patīk Džūlija. Bens ierodas salā, kur nogalina doka strādnieku Dereku un istabeni Olgu. Kamēr pārējie atpūšas karstā vannā, Džūlija savā istaba nevar atrast savu zobu birsti. Viņa pārmeklē savu istabu un skapī atrod Dereka līķi. Viesnīcas menedžeris Bruksa kungs nenoticēja Džūlijai un paskaidroja, ka dotajā brīdī no salas nevar aizbraukt, jo tuvojas vētra. Pie baseina Bens nogalina narkotiku tirgotāju Taitusu Telesko. Rejs dodas glābt Džūliju.

Nākamajā rītā grupa atrod līķus un atklāj, ka radio, ar kura palīdzību var sazināties ar krastu ir iznīcināts. Grupa dodas laivu tirgotāja Estesa mājās un atklāj, ka viņš izmantoja vudū maģiju pret viņiem. Estess paskaidro, ka tādā veidā mēģinājis aizsargāt grupu pēc tam, kad saprata, ka Karlas atbilde uz radiostacijas jautājumu bija nepareiza. Viņš stāsta, ka Benam un viņa sievai Sārai bija divi bērni — dēls un meita. Bens nogalināja Sāru, kad uzzināja par krāpšanu. Estess pazūd un Vills brīvprātīgi dodas viņu meklēt, kamēr Rejs ar laivu dodas uz salu. Džūlija, Karla un Tailers atgriežas viesnīcā, kur atrod bārmeni Nensiju, kas slēpjas virtuvē.

Bens parādās virtuvē un nogalina Taileru. Meitenes aizbēg uz bēniņiem, kur Bens uzbrūk Karlai. Džūlija un Nensija izglābj Karlu un aizbēg uz vētras pagrabu, kur atrod Bena upurus. Vills ielaužas iekšā un aizved meitenes atpakaļ uz viesnīcu, paziņojot, ka redzēja Benu pludmalē. Viesnīcā Vills stāsta, ka viņam uzbrucis Estess un sadura viņu vēderā. Nensija un Karla dodas meklēt pirmās palīdzības aptieciņu, bet atrod Estesu, kas sadurts ar harpūnu. Parādās Bens, nogalina Nensiju un uzbrūk Karlai. Kamēr Džūlija aprūpē Villu, viņš atklāj, ka tās nav viņa asinis, un jautā Džūlijai, kāda ir viņas mīļākā radiostacija, atklājot, ka viņš ir radio vadītājs un ir nogalinājis Estesu.

Vills aizved Džūliju uz kapsētu, kur atklāj, ka viņš ir Bena dēls. Bens parādās un uzbrūk Džūlijai, pirms ierodas Rejs un iesaistās cīņā ar Villu. Kad Bens mēģina iedurt Rejam, viņš nejauši nogalina Villu. Kamēr Bens bija satraukts dēļ dēla slepkavības, Džūlija viņu nošāva. Atgriežoties viesnīcā Rejs un Džūlija atrada dzīvu Karlu un viņus izglāba krasta apsardze.

Pēc kāda laika Rejs un Džūlija apprecējās un iegādājas māju. Džūlija apsēžas uz gultas un paskatās spogulī, zem kura redz Benu. Viņa kliedz, kad Bens ievelk viņu zem gultas.

## Lomās

* Dženifere Lava Hjūita — Džūlija Džeimsa
* Fredijs Prinss jaunākais — Rejs Bronsons
* Brendija Norvuda — Karla Vilsona
* Mekajs Faifers — Tailers Mārtins
* Mūzs Vatsons — Bens Viliss / Zvejnieks
* Bills Kobss — Estess
* Metjū Setls — Vills Bensons
* Džefrijs Kombss — Brukss
* Dženifere Espozito — Nensija
* Džons Houkss — Deivs
* Elerina Hārdinga — Olga
* Džeks Bleks — Taituss Telesko (titros nav minēts)
* Sāra Mišela Gelāra — Helēna Šiversa (parādīta tikai viņas fotogrāfija, titros nav minēta)

## Tapšanas vēsture
1997. gadā režisors Maikls Mendess ierosināja turpinājuma ideju, kurā Dženiferes Lavas Hjūitas un Fredija Prinsa jaunākā tēli atgrieztos koledžas vidē. 1998. gada februārī par režisoru apstiprināja britu Deniju Kenonu, kurš nerealizēja Mendesa ideju. Martā aktieru sastāvam pievienojās Metjū Setls, Brendija Norvuda, Lava Hjūita un Prinss jaunākais, vēl pēc mēneša pievienojās Dženifere Espozito.

2018. gada intervijā Trejs Kolovejs pastāstīja, ka studija *[[Mandalay Pictures]]* jautāja, vai viņš būtu ieinteresēts uzrakstīt scenāriju filmas turpinājumam. Būdams oriģinālfilmas pielūdzējs, Kolovejs piekrita, piedāvāja savu versiju un tika nolīgts. Lai atkārtotu pirmās filmas panākumus, studija bija gatava uzsākt ražošanu, un filmēšana sākās aptuveni sešus mēnešus pēc tam, kad Kolovejs pārdeva savu scenāriju. *Mandalay* nolīga arī Stīvenu Gaganu lai uzrakstītu citu scenārija versiju, kuras darbība, kā ziņots, norisinās Ņūorleānā. Galu galā studija izvēlējās Koloveja scenāriju, tomēr agrīnajos treileros Gagans tika minēts kā scenārija līdzautors.

## Vērtējumi

### Ienākumi
Pirmajā nedēļā filma nopelnīja 16,5 miljonus ASV dolāru 2443 ASV kinoteātros, ierindojoties otrajā vietā, piekāpjoties tikai filmai "Ūdenszellis". 15 nedēļu laikā filma nopelnīja 40 miljonus ASV dolāru.

### Kritiķu atsauksmes
Recenziju apkopošanas vietnē *[[Rotten Tomatoes]]* filmai ir 7% svaiguma un vidējais vērtējums 3,5 no 10 ballēm. Vietnes kritiķi apgalvo ka filma ir "garlaicīga, paredzama un bez saviļņojuma vai spriedzes. Tieši tādas filmas dod sliktu vārdu šausmu filmu turpinājumiem". *[[Metacritic]]* vietnē, balstoties uz 19 kritiķu recenzijām, filmai ir 21 balle no 100, kas norāda uz "kopumā nelabvēlīgām atsauksmēm".

Leonards Kleidijs no *[[Variety]]* rakstīja, ka "notikumu paredzamība daudziem sagādās vilšanos, taču, bez šaubām, filma sniedz pietiekami daudz šokējošo ainu, lai iepriecinātu jauniešu mērķauditoriju".

2017. gada intervijā pirmās daļas režisors Džims Gilespi paziņoja, ka turpinājums mazliet nogalināja franšīzi. Autoriem bija iespēja uztaisīt kaut ko atšķirīgu, un, viņaprāt, tas neizdevās.

## Atsauces

## Ārējās saites